ຜູ້ນຳຂອງ ສຫລ ຊົມເຊີຍ ການສັງຫານນາຍ Awlaki (ເບິ່ງວີດີໂອ)
ປະທານາທິບໍດີ ບາຣັກໂອບາມາ ຊົມເຊີຍການສັງຫານ ນັກສອນສາສະໜາ ຫົວຮຸນແຮງ ຢູ່ເຢເມນ
ປະທານາທິບໍດີສະຫະລັດທ່ານບາຣັກໂອບາມາ ໄດ້ກ່າວຊົມເຊີຍການສັງຫານນັກສອນສາສະ ໜາຫົວຮຸນແຮງທີ່ເກີດຢູ່ອະເມຣິການາຍ Anwar al-Awlaki ນັ້ນວ່າເປັນໄຊຊະນະທີ່ສຳຄັນ ບັ້ນນຶ່ງ ໃນການເຮັດສົງຄາມຕໍ່ຕ້ານກຸ່ມກໍ່ການຮ້າຍອາລກາຍດາຢູ່ໃນແຫຼມອາເຣເບຍ ນາຍ Awlaki ໄດ້ຖືກຂ້າຕາຍ ໃນຕອນເຊົ້າຂອງມື້ວັນສຸກວານນີ້ພ້ອມກັບພວກຫົວຮຸນແຮງ ອື່ນໆອີກຫຼາຍຄົນໃນການໂຈມຕີທີ່ສົງໄສວ່າມາຈາກເຮືອບິນບໍ່ມີຄົນຂັບຂອງອົງການສືບລັບ ຊີໄອເອ ຢູ່ທີ່ປະເທດເຢເມນ ທ່ານໂອບາມາເວົ້າວ່າ ນັກສອນສາສະໜາ ທີ່ເກີດຢູ່ສະຫະລັດຄົນນີ້ ເປັນຜູ້ຮັບຜິດຊອບໃນ ການວາງແຜນແລະການດຳເນີນຄວາມພະຍາຍາມເພື່ອສັ່ງການໃຫ້ສັງຫານຊາວອະເມຣິກັນ ຜູ້ທີ່ບໍ່ມີຄວາມຜິດ ທ່ານກ່າວວ່າ ການເສຍຊີວິດ ຂອງນາຍ Awlaki ແມ່ນເປັນຄວາມເສຍ ຫາຍທີ່ສຳຄັນ ຕໍ່ການປະຕິບັດງານຂອງສະມາຊິກກຸ່ມກໍ່ການຮ້າຍອາລກາຍດາ ທີ່ເອົາການ ເອົາງານທີ່ສຸດນັ້ນ ນອກນັ້ນແລ້ວປະທານາທິບໍດີໂອບາມາຍັງໄດ້ຮັບຮູ້ກ່ຽວກັບການຮ່ວມ ມືຂອງເຢເມນໃນການສັງຫານ ນັກສອນສາສະໜາຫົວຮຸນແຮງຄົນນີ້ ບັນດາອົງການຂ່າວຂອງປະເທດຕາເວັນຕົກ ອ້າງຄຳເວົ້າຂອງເຈົ້າໜ້າທີ່ສະຫະລັດທີ່ກ່າວ ວ່າ ການໂຈມຕີໃນຄັ້ງນີ້ແມ່ນປະສານງານໂດຍອົງການສືບລັບຊີໄອເອແລະຢູ່ພາຍໃຕ້ການ ນຳພາຂອງກອງບັນຊາການປະຕິບັດງານຮ່ວມພິເສດຂອງສະຫະລັດຊຶ່ງເປັນໜ່ວຍຕໍ່ຕ້ານ ພວກກໍ່ການຮ້າຍ ທີ່ເປັນຜູ້ນຳພາໃນການປະຕິບັດງານ ເມື່ອເດືອນພຶດສະພາປີນີ້ທີ່ໄດ້ສັງ ຫານນາຍ Osama bin-Laden ນັ້ນ ນອກນັ້ນແລ້ວ ຍັງມີພວກຫົວຮຸນແຮງອີີກຫຼາຍຄົນໄດ້ຖືກສັງຫານ ໃນການປະຕິບັດງານ ຄັ້ງນີ້ ຮວມທັງນາຍ Samir Khan ບັນນາທິການທີ່ເປັນຄົນອະເມຣິກັນຂອງວາລະສານ ອາລກາຍດາ ທັງສະຫະລັດແລະເຢເມນ ຕ່າງກໍຕ້ອງການໂຕນາຍ Awlaki ຍ້ອນບົດບາດທີ່ໜ້າສົງໄສ ຂອງຜູ້ກ່ຽວໃນການໂຈມຕີກໍ່ການຮ້າຍ ເຈົ້າໜ້າທີ່ອະວຸໂສຄົນນຶ່ງຂອງກະຊວງປ້ອງກັນ ປະເທດສະຫະລັດກ່າວວ່າ ໃນໄລຍະຫຼາຍໆປີຜ່ານມານີ້ ນາຍ Awlaki ໄດ້ກາຍເປັນບຸກ ຄົນທີ່ເພັ່ງເລັງການປະຕິບັດງານເພີ່ມຂຶ້ນໃສ່ການໂຈມຕີສະຫະລັດແລະປະເທດພັນທະມິດ ການໂຈມຕີເຫຼົ່ານີ້ ແມ່ນຮວມທັງການພະຍາຍາມວາງລະເບີດ ໃນເດືອນທັນວາ ປີ 2009 ໃສ່ສາຍການບິນຂອງສະຫະລັດທີ່ພວມເດີນທາງໄປຍັງນະຄອນ Detroit ເຈົ້າໜ້າທີ່ເຊື່ອ ວ່າ ນາຍ Awlaki ເປັນຜູ້ໃຫ້ຄຳແນະນຳ ແກ່ນາຍ Umar Farouk Abdulmatallab ຜູ້ຕ້ອງສົງໄສຊາວໄນຈີເຣຍ ນຶ່ງເດືອນກ່ອນໜ້ານັ້ນນາຍ Awlaki ກໍມີບົດບາດສຳຄັນໃນການໂຈມຕີທີ່ຄ້າຍທະຫານ ແຫ່ງນຶ່ງຂອງສະຫະລັດ ຢູ່ລັດເທັກຊັສ ພວກເຈົ້າໜ້າທີ່ສືບສວນເວົ້າວ່າ ນາຍ Awlaki ໄດ້ເປັນທີ່ປຶກສາໃຫ້ຄຳແນະນຳທາງດ້ານຈິດໃຈ ແກ່ພັນພັນຕີ Ni-dal Malik Hasan ທີ່ຖືກກ່າວຫາວ່າໄດ້ສັງຫານ 13 ຄົນໃນການໂຈມຕີທີ່ວ່ານີ້